Forslag til Rådets forordning (EF) om ændring af forordning (EØF) nr. 404/93 om den fælles markedsordning for bananer (96/C 121/09) KOM(96) 82 endelig udg. - 96/080(CNS)

(Forelagt af Kommissionen den 8. marts 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Ifølge forordning (EØF) nr. 404/93 (1) om den fælles markedsordning for bananer, senest ændret ved forordning (EF) nr. 3290/94 (2), skal der åbnes et toldkontingent for indførsel af bananer;

artikel 19 i forordning (EØF) nr. 404/93 fastlægger en fordeling af det toldkontingent, der hvert år åbnes for import af tredjelandsbananer og ikke-traditionelle AVS-bananer, på tre kategorier af ehvervsdrivende, i det følgende benævnt kategori A, kategori B og kategori C;

for indførslerne af ikke-traditionelle AVS-bananer er de økonomiske betingelser dårligere end for tredjelandsproduktionen; i overensstemmelse med de forpligtelser, som Den Europæiske Union har påtaget sig i forbindelserne med AVS-landene, bør der derfor åbnes mulighed for at forvalte indførslerne af ikke-traditionelle AVS-bananer uafhængigt af tredjelandsindførslerne; ved bestemmelserne herom bør sondringen mellem traditionelle og ikke-traditionelle AVS-mængder opretholdes;

efter Unionens udvidelse gennem Østrigs, Finlands og Sveriges tiltrædelse er det traditionelle mønster for forsyningen af Fællesskabets marked ændret, og som en følge heraf bør toldkontingentet forøges; på grund af denne forøgelse af toldkontingentet bør der for at opretholde ligevægten mellem de forskellige kategorier af erhvervsdrivende foretages en justering af fordelingen af toldkontingentet mellem de forskellige kategorier af erhvervsdrivende; ved denne justering opretholdes fordelene for leverandører af EF-bananer og traditionelle AVS-bananer i overensstemmelse med Fællesskabets forpligtelser;

ifølge artikel 19, stk. 1, litra c), i forordning (EØF) nr. 404/93 tildeles en procentdel af toldkontingentet til nye erhvervsdrivende (kategori C); der findes ikke nogen mulighed for, at sådanne erhvervsdrivende i kategori C gennem deres virksomhed som nye erhvervsdrivende kan etablere sig som erhvervsdrivende som omhandlet i artikel 19, stk. 1, litra a) (erhvervsdrivende i kategori A); dette begrænser mulighederne for en udvikling af strukturerne for handel og markedsføring; forordning (EØF) nr. 404/93 bør derfor ændres, så nye erhvervsdrivende får mulighed for at etablere sig som erhvervsdrivende i kategori A;

under visse omstændigheder begrænses de erhvervsdrivendes adgang til toldkontingentet betydeligt i forhold til, hvad der kunne forventes, som følge af omstændigheder, de ikke selv er herre over; på baggrund af den opnåede erfaring bør forordning (EØF) nr. 404/93 derfor ændres, så den kommer til at indeholde bestemmelser, der kan afbøde virkningerne for erhvervsdrivende, som rammes af sådanne ekstraordinære vanskeligheder -

UDSTEDT FØLGENDE FORORDNING:

Artikel 1

I forordning (EØF) nr. 404/93 foretages følgende ændringer:

1) Artikel 18, stk. 1, affattes således:

»1. Der åbnes hvert år et toldkontingent for indførsel af tredjelandsbananer og ikke-traditionelle AVS-bananer. En fast mængde på 90 000 tons af dette toldkontingent forbeholdes ikke-traditionelle AVS-bananer. Toldkontingentet omfatter 2 553 000 tons nettovægt.

Inden for rammerne af dette toldkontingent opkræves der en told på 75 ECU pr. ton for indførsel af tredjelandsbananer, hvorimod ikke-traditionelle AVS-bananer pålægges nultold.

Når Fællesskabets efterspørgsel som fastsat på grundlag af prognosen i artikel 16 stiger, forhøjes kontingentmængden tilsvarende efter proceduren i artikel 27.

Den andel af toldkontingentet, der er forbeholdt indførsler af ikke-traditionelle bananer, fordeles på rimelige betingelser, ved hvilke der tages hensyn til forholdene for AVS-produktionen, og som kan fastlægges efter proceduren i artikel 27.«

2) Artikel 19 affattes således:

»Artikel 19

1. Toldkontingentet for tredjelande fordeles således:

a) 70,5 % til erhvervsdrivende, der har indført tredjelandsbananer (benævnt erhvervsdrivende i kategori A)

b) 26 % til erhvervsdrivende, der har markedsført EF-bananer og/eller indført traditionelle AVS-bananer (benævnt erhvervsdrivende i kategori B)

c) 3,5 % til erhvervsdrivende, der er etableret i Fællesskabet, og som den 1. januar 1992 eller derefter er begyndt at indføre tredjelandsbananer (benævnt erhvervsdrivende i kategori C).

Importmulighederne i medfør af litra a) og b) er åbne for erhvervsdrivende, der er etableret i Fællesskabet, og som for egen regning i Fællesskabet har indført eller markedsført en minimumsmængde bananer af ovennævnte oprindelse, der skal fastsættes senere.

De supplerende kriterier, som de erhvervsdrivende skal opfylde, fastsættes efter proceduren i artikel 27. Medlemsstaterne udarbejder en liste over de erhvervsdrivende med angivelse af den i stk. 2 omhandlede referencemængde pr. erhvervsdrivende.

2. På baggrund af beregninger, der foretages særskilt for erhvervsdrivende i kategori A og kategori B, vil hver enkelt erhvervsdrivende få udstedt importlicenser (benævnt kategori A- eller kategori B-importlicenser) på grundlag af den gennemsnitlige mængde bananer, som vedkommende for egen regning har indført eller, for så vidt angår EF-produktion, har markedsført i de seneste to år, for hvilke der foreligger oplysninger, idet denne mængde betegnes som den erhvervsdrivendes referencemængde.

For erhvervsdrivende i kategori A tages der hensyn til de indførsler af bananer, der er foretaget ved hjælp af kategori A-importlicenser, så den oprindelige fordeling af licenserne mellem de forskellige kategorier af erhvervsdrivende forbliver uændret.

For erhvervsdrivende i kategori B tages der hensyn til indførslerne af traditionelle AVS-bananer og/eller de mængder EF-bananer, der er markedsført.

3. Hvis ansøgningerne fra erhvervsdrivende i kategori C overstiger den mængde, der er fastsat i henhold til stk. 1, litra c), beregnes der en nedsættelseskoefficient, som finder anvendelse på hver ansøgning.

Hvis ansøgningerne vedrørende stk. 1, litra c), omfatter en mindre mængde end den, der er til rådighed, omfordeles den overskydende mængde til de erhvervsdrivende i kategori A og kategori B på betingelser, der er fastlagt efter proceduren i artikel 27.

4. Hvis toldkontingentet forhøjes, fordeles den supplerende disponible mængde mellem importørerne i de i stk. 1 omhandlede kategorier i overensstemmelse med de foregående stykker.

5. Erhvervsdrivende i kategori C, der i en periode på mindst tre år årligt for egen regning har indført en minimumsmængde af tredjelandsbananer, som nærmere skal fastsættes, kan overgå til kategori A. Nævnte minimumsmængde og de øvrige nødvendige betingelser fastlægges efter proceduren i artikel 27.

6. Hvis ekstraordinære omstændigheder, som en omhyggelig erhvervsdrivende ikke selv er herre over, bevirker, at den referencemængde, der anvendes til fastlæggelse af tildelingen af licenser til en erhvervsdrivende i kategori A eller kategori B for et givet år i overensstemmelse med stk. 2, er betydeligt lavere end vedkommendes gennemsnitlige referencemængde for de to foregående år, udvides den referenceperiode, der anvendes til beregningen af referencemængden for det pågældende år, til at omfatte yderligere to forudgående år. Den erhvervsdrivende skal til støtte for sin ansøgning forelægge de nationale myndigheder en for disse tilfredsstillende dokumentation herfor.

De supplerende kriterier, såsom definitionen af ekstraordinære omstændigheder, den minimumsprocent for nedgangen i referencemængden, der kræves for at kunne opnå en sådan behandling, og den maksimale supplerende referencemængde, der kan ydes, kan fastlægges efter proceduren i artikel 27.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 47 af 25. 2. 1993, s. 1.

(2) EFT nr. L 349 af 31. 12. 1994, s. 105.